Ako skoro neboli Vianoce

Kde bolo, tam bolo, bola jedna chalúpka, v ktorej býval Santa Klaus so svojimi škriatkami – pomocníkmi. Blížili sa Vianoce a škriatkovia nakladali do Santových saní darčeky. Santa sa už pripravoval, keď v tom prišiel škriatok Zlomyselník a zabuchol mu dvere. Santa sa snažil dostať von, ale nešlo to. Zlomyselník ukradol všetky darčeky, kým škriatkovia pomáhali otvoriť dvere Santovi. Keď sa im to konečne podarilo, všetky darčeky boli preč. „Čo teraz urobíme? Všetky darčeky sú preč!“ povedal jeden zo škriatkov. „Ja pôjdem deťom oznámiť, že žiadne Vianoce nebudú. Vy, zatiaľ choďte pripraviť sane!“ povedal Santa a všetci ho poslúchli na slovo. Keď Santa oznámil deťom, že Vianoce nebudú, len preto, lebo sa stratili darčeky, deti povedali: „Santa a keby sme vám ich pomohli nájsť, boli by Vianoce?“ „Čo je to za otázku? No pravdaže by boli Vianoce,“ odpovedal Santa. „Tak pán Santa, my vám pomôžeme tie darčeky nájsť a zachránime Vianoce,“ povedali deti. Santa s tým nemal problém a tak ich vzal na Severný Pól, kde sa záhadne stratili darčeky. Deti sa dívali pozorne, aby nič neprehliadli a našli na snehu stopy. „Santa, tu sú stopy!“ zakričalo jedno z detí. Santa podišiel k nim, aby sa presvedčil, či sú to naozaj stopy. A veru boli. „Poďme podľa nich a možno nájdeme páchateľa,“ navrhli škriatkovia. Išli teda po stopách, až prišli k jednému domčeku, ktorý všetci dobre poznali. „To škriatok Zlomyselník ukradol darčeky! Pretože nikto iný nebýva sám, iba on.“ Vbehli do domčeka, kde si práve rozbaľoval všetky darčeky Zlomyselník. Lenže deťom sa to nepáčilo. „Nemôžeš mať všetky darčeky iba pre seba! Čo ostatné deti?“ „Čo je ma po ostatných? Tieto darčeky sú pre mňa!“ „Nie, nie sú! Všetky deti čakajú len na to, kedy im donesie Santa Klaus darčeky.“ „No a čo? Tak nebudú mať darčeky!“ „Lenže ak nebudú mať darčeky, nebudú ani Vianoce.“ „Aha, na to som nepomyslel. Ale vlastne, Vianoce sú iba pre ľudí. A čo je mňa po tom?“ „No, keď nebudú Vianoce, nebudú darčeky a ani ty nebudeš mať žiadne darčeky.“ „Vidíte, na to som nepomyslel. Máte pravdu.“ priznal sa škriatok. „Nebolo odo mňa pekné, že som vzal tie darčeky. Choďte a zoberte si ich! Ale rýchlo, kým si to nerozmyslím!“ Deti a Santa zobrali všetky darčeky a ešte v tú noc dostal každý to, čo si prial. A Zlomyselník? Ten sa z toho poučil a odvtedy bol najlepší škriatok na celom Severnom Póle.